钦定古今图书集成/明伦汇编/氏族典/第431卷 > 赵葵
## 钦定古今图书集成/明伦汇编/氏族典/第431卷 > 赵葵

按《宋史赵葵传》：“葵字南仲，京湖制置使方之子。每闻
警报，与诸将偕出，遇敌则深入死战。嘉定十四年，金
人犯蕲州，葵与兄范攻唐、邓，力战连破之，补承务郎，
知枣阳军。方卒，起复直秘阁，进大理司直。绍定元年，
出知滁州。四年，进福州观察使，葵辞不受，寻进兵部
侍郎。六年，诏受淮东制置使。嘉熙三年，以应援安丰”
捷奏，拜刑部尚书，进端明殿学士。淳祐二年，进大学
士、知潭州、湖南安抚使，改福州。四年，授同知枢密院
事。九年，特授右丞相。言者以宰相须用读书人，罢为
观文殿学士，充醴泉观使。景定元年，授两淮宣抚使。
咸淳元年，加少傅，乞致仕，特授武安军节度使，进封
冀国公。薨，谥忠靖。